CELEX: 32016R1401
Language: el
Date: 2016-05-23 00:00:00
Title: Κατ' εξουσιοδότηση κανονισμός (ΕΕ) 2016/1401 της Επιτροπής, της 23ης Μαΐου 2016, για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων όσον αφορά ρυθμιστικά τεχνικά πρότυπα για τις μεθόδους και τις αρχές αποτίμησης των υποχρεώσεων που προκύπτουν από παράγωγα (Κείμενο που παρουσιάζει ενδιαφέρον για τον ΕΟΧ)

23.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 228/7
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/1401 ΤΗΣ ΕΠΙΤΡΟΠΉΣ
   της 23ης Μαΐου 2016
   για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων όσον αφορά ρυθμιστικά τεχνικά πρότυπα για τις μεθόδους και τις αρχές αποτίμησης των υποχρεώσεων που προκύπτουν από παράγωγα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/59/ΕΕ του Ευρωπαϊκού Συμβουλίου και του Κοινοβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών (ΕΕ) αριθ. 1093/2010 και (ΕΕ) αριθ. 648/2012, του Ευρωπαϊκού Κοινοβουλίου και του Συμβουλίου (1), και ιδίως το άρθρο 49 παράγραφος 5,
   Εκτιμώντας τα ακόλουθα:
   
               (1)
            
            
               Η οδηγία 2014/59/ΕΕ αναθέτει στις αρχές εξυγίανσης την εξουσία απομείωσης και μετατροπής των υποχρεώσεων ιδρυμάτων υπό εξυγίανση.
            
         
               (2)
            
            
               Οι συμβάσεις παραγώγων μπορούν να αντιπροσωπεύουν μεγάλο τμήμα της δομής των υποχρεώσεων ορισμένων πιστωτικών ιδρυμάτων. Παρά ταύτα, η διαδικασία αποτίμησης των συμβάσεων αυτών είναι περίπλοκη, καθώς η αξία τους συνδέεται με την αξία των υποκείμενων μέσων, περιουσιακών στοιχείων ή οντοτήτων, η οποία μεταβάλλεται με την πάροδο του χρόνου και σταθεροποιείται μόνο κατά τη λήξη ή κατά τον χρόνο της εκκαθάρισης.
            
         
               (3)
            
            
               Από εμπειρίες του παρελθόντος προκύπτει ότι η περιπλοκότητα της διαδικασίας αποτίμησης των υποχρεώσεων που προκύπτουν από παράγωγα κατά την πτώχευση ενός εκ των αντισυμβαλλομένων μπορεί να επιβραδύνει την αποτίμηση, να συνεπάγεται δυσθεώρητο κόστος και να αποτελέσει αντικείμενο διαφορών.
            
         
               (4)
            
            
               Επιπλέον, στην πράξη, οι συμβάσεις παραγώγων ενδέχεται να περιλαμβάνουν διαφορετικές μεθόδους προσδιορισμού του ποσού που οφείλουν οι αντισυμβαλλόμενοι κατά την εκκαθάριση, ορισμένες εκ των οποίων προβλέπουν τον προσδιορισμό του ποσού εκκαθάρισης ή της ημερομηνίας εκκαθάρισης, ή αμφότερων, εξ ολοκλήρου από τον αντισυμβαλλόμενο που εκπληρώνει τις υποχρεώσεις του.
            
         
               (5)
            
            
               Κατά συνέπεια, για την αποτροπή του ηθικού κινδύνου και τη διασφάλιση της αποτελεσματικότητας των μέτρων εξυγίανσης, οι αρχές εξυγίανσης θα πρέπει να υιοθετούν και να εφαρμόζουν κατάλληλες μεθόδους αποτίμησης των υποχρεώσεων που προκύπτουν από συμβάσεις παραγώγων, εντός προθεσμίας συμβατής με την ταχύτητα της διαδικασίας εξυγίανσης, βασισμένες σε αντικειμενικές και, ει δυνατόν, άμεσα διαθέσιμες πληροφορίες. Είναι σημαντικό η μέθοδος αποτίμησης να περιέχει διαδικαστικές διατάξεις σχετικά με την κοινοποίηση των αποφάσεων εκκαθάρισης από την αρχή εξυγίανσης, καθώς και με τον τρόπο λήψης πληροφοριών από τους υπό εκκαθάριση αντισυμβαλλομένους σχετικά με τις συναλλαγές αντικατάστασης.
            
         
               (6)
            
            
               Σε περίπτωση πρόωρης λήξης, οι συμβάσεις παραγώγων που υπόκεινται σε συμφωνία συμψηφισμού γεννούν δικαίωμα είσπραξης ενός ενιαίου ποσού εκκαθάρισης. Σύμφωνα με το άρθρο 49 της οδηγίας 2014/59/ΕΕ, η αξία των συμβάσεων αυτών προσδιορίζεται σε καθαρή βάση, σύμφωνα με τους όρους της συμφωνίας. Κατά συνέπεια, η αρχή εξυγίανσης ή ο ανεξάρτητος εκτιμητής οφείλουν να τηρούν τα συμψηφιστικά σύνολα που ορίζονται στις συμφωνίες συμψηφισμού χωρίς να έχουν τη δυνατότητα να επιλέγουν κάποιες συμβάσεις και να εξαιρούν άλλες.
            
         
               (7)
            
            
               Σύμφωνα με το άρθρο 49 της οδηγίας 2014/59/ΕΕ, η αξία των συμβάσεων παραγώγων προσδιορίζεται από την αρχή εξυγίανσης ή τον ανεξάρτητο εκτιμητή στο πλαίσιο της διαδικασίας αποτίμησης δυνάμει του άρθρου 36 της εν λόγω οδηγίας. Όσον αφορά τις υποχρεώσεις που προκύπτουν από παράγωγα, η διαδικασία αποτίμησης πρέπει να στοχεύει στην άμεση και εκ των προτέρων αποτίμηση για τον σκοπό της διάσωσης με ίδια μέσα και, ταυτοχρόνως, να παρέχει στην αρχή εξυγίανσης επαρκή ευελιξία για εκ των υστέρων προσαρμογή των ποσών των απαιτήσεων.
            
         
               (8)
            
            
               Η σκοπιμότητα της διάσωσης με ίδια μέσα ή της εξαίρεσης των υποχρεώσεων που προκύπτουν από παράγωγα από το πεδίο εφαρμογής της διάσωσης με ίδια μέσα σύμφωνα με το άρθρο 44 παράγραφος 3 της οδηγίας 2014/59/ΕΕ πρέπει να αξιολογείται πριν από τη λήψη της απόφασης εκκαθάρισης, στο πλαίσιο της διαδικασίας αποτίμησης δυνάμει του άρθρου 36 της εν λόγω οδηγίας.
            
         
               (9)
            
            
               Η αποτίμηση των υποχρεώσεων που προκύπτουν από παράγωγα θα πρέπει να παρέχει στις αρχές εξυγίανσης τη δυνατότητα να εκτιμούν, πριν από τη λήψη της απόφασης εκκαθάρισης, το πιθανό ποσό διάσωσης με ίδια μέσα των υποχρεώσεων αυτών κατόπιν εκκαθάρισης, καθώς και την πιθανή καταστροφή αξίας που μπορεί να προκύψει από την εκκαθάριση.
            
         
               (10)
            
            
               Η εκκαθάριση των συμβάσεων παραγώγων μπορεί να δημιουργήσει επιπλέον ζημίες οι οποίες δεν αποτυπώνονται στην εκτίμηση της αξίας εν λειτουργία και οφείλονται, για παράδειγμα, στα πραγματικά έξοδα αντικατάστασης που βαρύνουν τον αντισυμβαλλόμενο και τα οποία αυξάνουν τα έξοδα εκκαθάρισης που οφείλει το υπό εξυγίανση ίδρυμα, ή σε δαπάνες στις οποίες υποβάλλεται το υπό εξυγίανση ίδρυμα για την αποκατάσταση των αγοραπωλησιών κίνδυνο ανοικτών θέσεων λόγω της εκκαθάρισης. Εάν οι ζημίες που πραγματοποιήθηκαν ή αναμένεται να πραγματοποιηθούν συνεπεία της εκκαθάρισης των παραγώγων υπερβαίνουν το ποσό των αντίστοιχων υποχρεώσεων που θα μπορούσαν όντως να χρησιμοποιηθούν σε περίπτωση διάσωσης με ίδια μέσα, η επιπλέον ζημία μπορεί να αυξήσει το βάρος της διάσωσης με ίδια μέσα που επωμίζονται άλλοι πιστωτές του υπό εξυγίανση ιδρύματος. Σε αυτές τις περιπτώσεις, το ύψος των ζημιών που θα καλυπτόταν από υποχρεώσεις οι οποίες δεν προκύπτουν από συμβάσεις παραγώγων σε περίπτωση διάσωσης με ίδια μέσα θα ήταν μεγαλύτερο από ό,τι εάν δεν εφαρμοζόταν εκκαθάριση και διάσωση με ίδια μέσα στην περίπτωση των συμβάσεων παραγώγων. Κατά συνέπεια, η αρχή εξυγίανσης μπορεί να εξετάσει το ενδεχόμενο εξαίρεσης των συμβάσεων παραγώγων από τη διάσωση με ίδια μέσα σύμφωνα με το άρθρο 44 παράγραφος 3 στοιχείο δ) της οδηγίας 2014/59/ΕΕ και τον κατ' εξουσιοδότηση κανονισμό (ΕΕ) 2016/860 της Επιτροπής (2) που εκδίδεται σύμφωνα με το άρθρο 44 παράγραφος 11 της εν λόγω οδηγίας. Η άσκηση της εξουσίας διάσωσης με ίδια μέσα στην περίπτωση αυτών των υποχρεώσεων υπόκειται στις εξαιρέσεις που ορίζονται στο άρθρο 44 παράγραφος 2 της οδηγίας 2014/59/ΕΕ και στη διακριτική ευχέρεια χορήγησης εξαιρέσεων δυνάμει του άρθρου 44 παράγραφος 3 της εν λόγω οδηγίας, όπως προβλέπεται στον κατ' εξουσιοδότηση κανονισμό (ΕΕ) 2016/860.
            
         
               (11)
            
            
               Δεδομένης της ανάγκης συνεκτικής ερμηνείας των παραγράφων 3 και 4 του άρθρου 49 της οδηγίας 2014/59/ΕΕ, θα πρέπει να εξειδικεύονται οι μέθοδοι και οι αρχές αποτίμησης που χρησιμοποιούνται από τους ανεξάρτητους εκτιμητές και τις αρχές εξυγίανσης για την αποτίμηση των παραγώγων.
            
         
               (12)
            
            
               Η χρήση μεθόδου αποτίμησης βάσει πραγματικών ή υποθετικών εξόδων αντικατάστασης για τις εκκαθαριζόμενες υποχρεώσεις αναμένεται να έχει παρόμοια αποτελέσματα με αυτά της πρακτικής που επικρατεί στην αγορά, και να συνάδει προς τις αρχές που διέπουν την προβλεπόμενη στο άρθρο 74 της οδηγίας 2014/59/ΕΕ αποτίμηση, στόχος της οποίας είναι να προσδιοριστεί κατά πόσον οι μέτοχοι και οι πιστωτές θα τύγχαναν καλύτερης μεταχείρισης εάν το υπό εξυγίανση ίδρυμα είχε εκκαθαριστεί υπό κανονικές διαδικασίες αφερεγγυότητας (αρχή περί μη επιδείνωσης της θέσης των πιστωτών).
            
         
               (13)
            
            
               Κατά την εφαρμογή της μεθόδου αποτίμησης, η αρχή εξυγίανσης θα πρέπει να μπορεί να βασίζεται σε ποικίλες πηγές δεδομένων, περιλαμβανομένων όσων παρέχονται από το υπό εξυγίανση ίδρυμα, τους αντισυμβαλλομένους ή τρίτα μέρη. Είναι ωστόσο σκόπιμο να καθοριστούν αρχές σχετικά με τους τύπους των δεδομένων που πρέπει να λαμβάνονται υπόψη στη πλαίσιο της αποτίμησης, προκειμένου να διασφαλίζεται ότι η αξία προσδιορίζεται με αντικειμενικό τρόπο.
            
         
               (14)
            
            
               Οι αντισυμβαλλόμενοι σε συμβάσεις παραγώγων που εκκαθαρίζονται από αρχές εξυγίανσης δύνανται να πραγματοποιούν μία ή περισσότερες συναλλαγές για την αντικατάσταση του ανοίγματός τους κατά την εκκαθάριση. Οι εν λόγω συναλλαγές αντικατάστασης θα πρέπει να αποτελούν την προτιμώμενη πηγή δεδομένων για την αποτίμηση, υπό την προϋπόθεση ότι πραγματοποιούνται υπό εύλογους εμπορικούς όρους κατά την ημερομηνία της εκκαθάρισης ή το συντομότερο δυνατόν μετά την ημερομηνία αυτή. Είναι, κατά συνέπεια, σκόπιμο οι αρχές εξυγίανσης, όταν κοινοποιούν την απόφαση εκκαθάρισης, να παρέχουν στους αντισυμβαλλομένους τη δυνατότητα υποβολής αποδείξεων των εν λόγω εμπορικά εύλογων συναλλαγών αντικατάστασης εντός προθεσμίας συμβατής με την αναμενόμενη χρονική στιγμή αναφοράς της αποτίμησης. Εάν οι αντισυμβαλλόμενοι παράσχουν εμπρόθεσμα τις εν λόγω αποδείξεις, ο εκτιμητής καλείται να προσδιορίσει το ποσό εκκαθάρισης βάσει των τιμών των συγκεκριμένων συναλλαγών αντικατάστασης. Σε περίπτωση που οι αντισυμβαλλόμενοι δεν παρέχουν εμπρόθεσμα αποδείξεις της πραγματοποίησης συναλλαγών αντικατάστασης με εμπορικά εύλογους όρους, οι αρχές εξυγίανσης θα πρέπει να μπορούν να διενεργήσουν την αποτίμησή τους βάσει των διαθέσιμων πληροφοριών για την αγορά, όπως οι μέσες αγοραίες τιμές και οι αποκλίσεις μεταξύ τιμής αγοράς και τιμής πώλησης, προκειμένου να εκτιμήσουν τα υποθετικά έξοδα αντικατάστασης, δηλαδή τη ζημία που υφίστανται ή τις δαπάνες στις οποίες υποβάλλονται λόγω της εκ νέου αντιστάθμισης κινδύνου ή συναφούς θέσης διαπραγμάτευσης επί τη βάσει του καθαρού ανοίγματος σε κίνδυνο.
            
         
               (15)
            
            
               Δεδομένου ότι τα παράγωγα προϊόντα και οι αγορές χαρακτηρίζονται από μεγάλη ετερογένεια, δεν είναι εφικτό να προσδιοριστεί μια ενιαία πρακτική της αγοράς για τη σύναψη συναλλαγών αντικατάστασης. Συνεπώς, ο ορισμός της έννοιας των «εμπορικά εύλογων συναλλαγών αντικατάστασης» πρέπει να είναι ευρύς, ώστε να παρέχεται στον εκτιμητή η ευχέρεια να διενεργεί την απαιτούμενη εκτίμηση ανεξαρτήτως πλαισίου αγοράς. Ως εκ τούτου, η εν λόγω έννοια θα πρέπει να γίνεται αντιληπτή ως συναλλαγή αντικατάστασης που συνάπτεται επί τη βάσει του καθαρού ανοίγματος σε κίνδυνο, με όρους που συνάδουν με κοινή πρακτική στην αγορά, κατόπιν εύλογης προσπάθειας για την επίτευξη της πλέον συμφέρουσας τιμής. Ειδικότερα, ο εκτιμητής μπορεί να λαμβάνει, μεταξύ άλλων, υπόψη το πλήθος των διαπραγματευτών που προσεγγίζει ο αντισυμβαλλόμενος, το πλήθος των υποβληθέντων δεσμευτικών ζευγών εντολών και το κατά πόσον επελέγη το ζεύγος με την πλέον συμφέρουσα τιμή. Η αρχή εξυγίανσης θα πρέπει επίσης να μπορεί να εξειδικεύει στην κοινοποίηση της εκκαθάρισης τα κριτήρια που εφαρμόζει στην εκτίμησή της.
            
         
               (16)
            
            
               Στόχος της νομοθεσίας που θεσπίστηκε κατά τα πρόσφατα έτη στην Ένωση είναι, σε ευθυγράμμιση με τα διεθνή πρότυπα, η αύξηση της διαφάνειας και ο μετριασμός των κινδύνων στην αγορά συμβάσεων παραγώγων μέσω της υποχρεωτικής εκκαθάρισης των τυποποιημένων εξωχρηματιστηριακών («OTC») παραγώγων από κεντρικούς αντισυμβαλλομένους («CCP»), της αποτίμησης και της θέσπισης απαιτήσεων παροχής περιθωρίου ασφάλειας για παράγωγα που εκκαθαρίζονται από κεντρικό αντισυμβαλλόμενο και για ευρύ φάσμα εξωχρηματιστηριακών παραγώγων, καθώς και μέσω της υποχρεωτικής υποβολής αναφορών σε αρχεία καταγραφής συναλλαγών για όλα τα εξωχρηματιστηριακά παράγωγα.
            
         
               (17)
            
            
               Σε περίπτωση που εκκαθαριστικό μέλος του κεντρικού αντισυμβαλλομένου τελεί υπό εξυγίανση και η αρχή εξυγίανσης εκκαθάρισε τις συμβάσεις παραγώγων προ της εφαρμογής διάσωσης με ίδια μέσα, το εκκαθαριστικό μέλος θεωρείται υπερήμερο έναντι του κεντρικού αντισυμβαλλομένου ως προς το/τα συγκεκριμένο/α συμψηφιστικό/ά σύνολο/α. Οι εσωτερικές διαδικασίες και οι μηχανισμοί που εφαρμόζει σύμφωνα με τις απαιτήσεις του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (3) ο κεντρικός αντισυμβαλλόμενος σε περίπτωση αθέτησης υποχρέωσης εκκαθαριστικού μέλους («διαδικασίες του κεντρικού συμβαλλόμενου σε περίπτωση αθέτησης υποχρέωσης») παρέχουν αξιόπιστη βάση για τον προσδιορισμό της αξίας της υποχρέωσης από παράγωγα που προκύπτει λόγω της εκκαθάρισης σε ολόκληρο το συμψηφιστικό σύνολο, καθώς και κατά την εφαρμογή διάσωσης με ίδια μέσα στο πλαίσιο διαδικασίας εκκαθάρισης.
            
         
               (18)
            
            
               Η διεξαγωγή των διαδικασιών αθέτησης κεντρικού αντισυμβαλλομένου μπορεί να διαρκέσει αρκετές ημέρες μετά την επέλευση του γεγονότος ενεργοποίησης. Στην ειδική περίπτωση της εξυγίανσης, η μεσολάβηση μεγάλου χρονικού διαστήματος μέχρι την ολοκλήρωση των διαδικασιών που αφορούν αθέτηση υποχρέωσης και τον επακόλουθο προσδιορισμό της τιμής των παραγώγων μπορεί να επηρεάσει δυσμενώς το χρονοδιάγραμμα και τους στόχους της εξυγίανσης και να διαταράξει άσκοπα τη λειτουργία των χρηματοπιστωτικών αγορών. Κατά συνέπεια, η αρχή εξυγίανσης καλείται να καθορίζει, από κοινού με τον κεντρικό αντισυμβαλλόμενο και την αρμόδια αρχή του κεντρικού αντισυμβαλλόμενου, προθεσμία για τον προσδιορισμό του ποσού πρόωρης λήξης, λαμβανομένων υπόψη των περιορισμών στους οποίους υπόκεινται τόσο ο κεντρικός αντισυμβαλλόμενος όσο και η αρχή εξυγίανσης.
            
         
               (19)
            
            
               Το ποσό πρόωρης λήξης που προσδιορίζει εντός της συμφωνηθείσας προθεσμίας ο κεντρικός αντισυμβαλλόμενος σύμφωνα με τις οικείες διαδικασίες σε περίπτωση αθέτησης υποχρέωσης θα πρέπει να εγκρίνεται από τον εκτιμητή. Σε περίπτωση που ο κεντρικός αντισυμβαλλόμενος δεν προσδιορίζει το ποσό πρόωρης λήξης εντός της συμφωνηθείσας προθεσμίας ή δεν εφαρμόζει τις οικείες διαδικασίες σε περίπτωση αθέτησης υποχρέωσης, η αρχή εξυγίανσης θα πρέπει να έχει την ευχέρεια να προσδιορίζει το ποσό της πρόωρης λήξης βάσει των δικών της εκτιμήσεων. Η αρχή εξυγίανσης θα πρέπει επίσης να έχει τη δυνατότητα να προβεί σε προσωρινό προσδιορισμό βάσει των δικών της εκτιμήσεων εφόσον κάτι τέτοιο δικαιολογείται από τον επείγοντα χαρακτήρα της διαδικασίας εξυγίανσης και υπό την προϋπόθεση ότι επικαιροποιεί την αποτίμησή της μετά τη λήξη της προθεσμίας και την ολοκλήρωση της διαδικασίας του κεντρικού αντισυμβαλλομένου σε περίπτωση αθέτησης υποχρέωσης. Η αρχή εξυγίανσης θα πρέπει να μπορεί να λάβει υπόψη πληροφορίες οι οποίες παρέχονται από τον κεντρικό αντισυμβαλλόμενο, εφόσον είναι διαθέσιμες, μετά τη λήξη της προθεσμίας, στο πλαίσιο της εκ των υστέρων οριστικής αποτίμησης και, σε κάθε περίπτωση, κατά τη διενέργεια της αποτίμησης της διαφοράς ως προς τη μεταχείριση δυνάμει του άρθρου 74 της οδηγίας 2014/59/ΕΕ. Ο παρών κανονισμός δεν θα πρέπει να θίγει τις διαδικασίες διαχείρισης αθέτησης υποχρέωσης που εφαρμόζουν οι κεντρικοί αντισυμβαλλόμενοι σύμφωνα με τον κανονισμό (ΕΕ) αριθ. 648/2012.
            
         
               (20)
            
            
               Οι διατάξεις του παρόντος κανονισμού δεν θα πρέπει να επηρεάζουν τις εσωτερικές διαδικασίες των κεντρικών αντισυμβαλλομένων για τη μεταφορά περιουσιακών στοιχείων και θέσεων μεταξύ του εκκαθαριστικού μέλους που αθετεί υποχρέωση και των πελατών του, οι οποίες θεσπίζονται σύμφωνα με το άρθρο 48 παράγραφος 4 του κανονισμού (ΕΕ) αριθ. 648/2012, θα πρέπει δε να συνάδουν με τυχόν άλλες συναφείς διατάξεις ή όρους χορήγησης άδειας λειτουργίας που ενδεχομένως επηρεάζουν την εκκαθάριση των οικείων συμβάσεων παραγώγων.
            
         
               (21)
            
            
               Η χρονική στιγμή της αποτίμησης των συμβάσεων παραγώγων θα πρέπει να αντανακλά τη βασική αρχή αποτίμησης, η οποία λαμβάνει υπόψη τα πραγματικά ή υποθετικά έξοδα αντικατάστασης που βαρύνουν τους αντισυμβαλλομένους. Για να είναι η αποτίμηση όσο το δυνατόν ακριβέστερη, θα πρέπει να πραγματοποιείται την ημερομηνία εκκαθάρισης ή, εάν κάτι τέτοιο δεν είναι εμπορικά εύλογο, την πρώτη ημέρα και ώρα κατά την οποία καθίσταται διαθέσιμη αγοραία τιμή για το υποκείμενο περιουσιακό στοιχείο. Στις περιπτώσεις που το ποσό πρόωρης λήξης προσδιορίζεται από τον κεντρικό αντισυμβαλλόμενο ή προσδιορίζεται βάσει της τιμής των συναλλαγών αντικατάστασης, η χρονική στιγμή αναφοράς είναι η στιγμή προσδιορισμού του ποσού από τον κεντρικό αντισυμβαλλόμενο ή η στιγμή πραγματοποίησης των συναλλαγών αντικατάστασης.
            
         
               (22)
            
            
               Σε περίπτωση που η αρχή εξυγίανσης αποφασίσει, λόγω έκτακτων περιστάσεων, να προβεί σε προσωρινή αποτίμηση σύμφωνα με το άρθρο 36 παράγραφος 9 της οδηγίας 2014/59/ΕΕ, η αρχή εξυγίανσης ή ο εκτιμητής θα πρέπει να μπορούν, στο πλαίσιο της προσωρινής αποτίμησης, να προβούν σε προσωρινό προσδιορισμό της αξίας των υποχρεώσεων που προκύπτουν από παράγωγα πριν από τη χρονική στιγμή αναφοράς, βάσει των εκτιμήσεων αξίας και των δεδομένων που είναι διαθέσιμα τη στιγμή εκείνη. Σε περίπτωση που η αρχή εξυγίανσης προβεί σε ενέργεια εξυγίανσης βάσει της προσωρινής αποτίμησης σύμφωνα με το άρθρο 36 παράγραφος 12 της οδηγίας 2014/59/ΕΕ, οι σχετικές εξελίξεις που παρατηρούνται στην αγορά ή οι αποδείξεις πραγματικών συναλλαγών αντικατάστασης κατά τη χρονική στιγμή αναφοράς αποτυπώνονται σε μεταγενέστερη προσωρινή αποτίμηση ή στην οριστική αποτίμηση που διεξάγεται σύμφωνα με το άρθρο 36 παράγραφος 10 της εν λόγω οδηγίας.
            
         
               (23)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών στην Επιτροπή.
            
         
               (24)
            
            
               Η Ευρωπαϊκή Αρχή Τραπεζών διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε διαβουλεύσεις με την Ευρωπαϊκή Αρχή Κινητών Αξιών και Αγορών, ανέλυσε τα ενδεχόμενα συναφή κόστη και τα οφέλη και ζήτησε τη γνώμη της ομάδας τραπεζικών συμφεροντούχων που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (4).
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ορισμοί
   Για τους σκοπούς του παρόντος κανονισμού ισχύουν οι ακόλουθοι ορισμοί:
   1)   «συμψηφιστικό σύνολο»: ομάδα συμβάσεων που αποτελούν αντικείμενο συμφωνίας συμψηφισμού όπως ορίζεται στο άρθρο 2 παράγραφοι 1 σημείο 98 της οδηγίας 2014/59/ΕΕ·
   2)   «εκτιμητής»: ανεξάρτητος εμπειρογνώμονας που διορίζεται για τη διενέργεια της αποτίμησης βάσει των απαιτήσεων και των κριτηρίων που ορίζονται στο τέταρτο μέρος του κατ' εξουσιοδότηση κανονισμού (ΕΕ) 2016/1075 της Επιτροπής (5) ή η αρχή εξυγίανσης όταν διεξάγει την αποτίμηση σύμφωνα με το άρθρο 36 παράγραφοι 2 και 9 της οδηγίας 2014/59/ΕΕ·
   3)   «κεντρικός αντισυμβαλλόμενος» ή «CCP»: ο κεντρικός αντισυμβαλλόμενος όπως ορίζεται στο άρθρο 2 παράγραφος 1 του κανονισμού (ΕΕ) αριθ. 648/2012, ο οποίος είτε:
   
               α)
            
            
               είναι εγκατεστημένος στην Ένωση και έχει άδεια λειτουργίας σύμφωνα με τη διαδικασία που ορίζεται στα άρθρα 14 έως 21 του κανονισμού (ΕΕ) αριθ. 648/2012 είτε·
            
         
               β)
            
            
               είναι εγκατεστημένος σε τρίτη χώρα και αναγνωρισμένος σύμφωνα με τη διαδικασία που ορίζεται στο άρθρο 25 του κανονισμού (ΕΕ) αριθ. 648/2012·
            
         4)   «εκκαθαριστικό μέλος»: εκκαθαριστικό μέλος όπως ορίζεται στο άρθρο 2 παράγραφος 14 του κανονισμού (ΕΕ) αριθ. 648/2012·
   5)   «ημερομηνία εκκαθάρισης»: η ημέρα και η ώρα εκκαθάρισης που ορίζονται στην κοινοποίηση της απόφασης εκκαθάρισης από την αρχή εξυγίανσης·
   6)   «συναλλαγή αντικατάστασης»: συναλλαγή που πραγματοποιείται την ημερομηνία εκκαθάρισης σύμβασης παραγώγων ή μετά από αυτήν με σκοπό την αποκατάσταση, επί τη βάσει καθαρού ανοίγματος σε κίνδυνο, κάθε αντιστάθμισης κινδύνου ή σχετικής θέσης διαπραγμάτευσης που έχει τερματιστεί, με οικονομικούς όρους ισοδύναμους με τους όρους της εκκαθαριζόμενης συναλλαγής·
   7)   «εμπορικά εύλογη συναλλαγή αντικατάστασης»: συναλλαγή αντικατάστασης που συνάπτεται επί τη βάσει του καθαρού ανοίγματος σε κίνδυνο, με όρους που συνάδουν με κοινή πρακτική στην αγορά, κατόπιν εύλογης προσπάθειας για την επίτευξη της πλέον συμφέρουσας τιμής.
   Άρθρο 2
   Σύγκριση μεταξύ της καταστροφής αξίας που θα προέκυπτε από την εκκαθάριση και της δυνατότητας διάσωσης με ίδια μέσα στην περίπτωση συμβάσεων παραγώγων
   1.   Για τους σκοπούς του άρθρου 49 παράγραφος 4 στοιχείο γ) της οδηγίας 2014/59/ΕΕ, η αρχή εξυγίανσης συγκρίνει τα ακόλουθα:
   
               α)
            
            
               το ύψος των ζημιών που θα υφίσταντο οι συμβάσεις παραγώγων σε περίπτωση διάσωσης με ίδια μέσα, το οποίο προκύπτει με πολλαπλασιασμό:
               
                           i)
                        
                        
                           του μεριδίου, μεταξύ όλων των υποχρεώσεων ίδιας κατηγορίας, των υποχρεώσεων που προκύπτουν από τις συμβάσεις παραγώγων και προσδιορίζονται στο πλαίσιο της αποτίμησης δυνάμει του άρθρου 36 της οδηγίας 2014/59/ΕΕ, οι οποίες δεν εμπίπτουν στις εξαιρέσεις από τη διάσωση σύμφωνα με το άρθρο 44 παράγραφος 2 της εν λόγω οδηγίας· επί
                        
                     
                           ii)
                        
                        
                           το συνολικό ύψος των ζημιών που αναμένεται να υποστούν όλες οι ίδιας κατηγορίας υποχρεώσεις από παράγωγα, περιλαμβανομένων των υποχρεώσεων από παράγωγα που προκύπτουν από την εκκαθάριση·
                        
                     με
            
         
               β)
            
            
               την καταστροφή αξίας βάσει εκτίμησης του ύψους των δαπανών, εξόδων και άλλων απομειώσεων αξίας που αναμένεται να προκύψουν συνεπεία της εκκαθάρισης των συμβάσεων παραγώγων, η οποία προκύπτει από το άθροισμα των ακόλουθων στοιχείων:
               
                           i)
                        
                        
                           του κινδύνου αυξημένων απαιτήσεων του αντισυμβαλλομένου στη διαδικασία εκκαθάρισης λόγω των εξόδων της εκ νέου αντιστάθμισης κινδύνου με τα οποία αναμένεται να επιβαρυνθεί ο αντισυμβαλλόμενος, λαμβανομένων υπόψη των αποκλίσεων μεταξύ τιμής αγοράς και τιμής πώλησης, μέσης τιμής και τιμής αγοράς ή μέσης τιμής και τιμής πώλησης, σύμφωνα με το άρθρο 6 παράγραφος 2 στοιχείο β)·
                        
                     
                           ii)
                        
                        
                           των εξόδων με τα οποία αναμένεται να επιβαρυνθεί το ίδρυμα υπό εξυγίανση κατά την πραγματοποίηση των συγκρίσιμων συναλλαγών παραγώγων που θεωρούνται απαραίτητες για την αποκατάσταση της αντιστάθμισης κινδύνου για κάθε άνοιγμα ή για τη διατήρηση ενός αποδεκτού προφίλ κινδύνου σύμφωνα με τη στρατηγική εξυγίανσης. Η πραγματοποίηση συγκρίσιμης συναλλαγής παραγώγων μπορεί να επιτευχθεί λαμβανομένων υπόψη των αρχικών απαιτήσεων περιθωρίων και των ισχυουσών αποκλίσεων μεταξύ τιμής αγοράς και τιμής πώλησης·
                        
                     
                           iii)
                        
                        
                           τυχόν μείωσης της αξίας δικαιόχρησης η οποία προκύπτει από την εκκαθάριση των συμβάσεων παραγώγων, περιλαμβανομένης τυχόν απομείωσης λόγω αποτίμησης για άλλα ή υποκείμενα περιουσιακά στοιχεία που συνδέονται με τις υπό εκκαθάριση συμβάσεις παραγώγων, και τυχόν επίπτωσης στις δαπάνες χρηματοδότησης ή στα επίπεδα των εσόδων·
                        
                     
                           iv)
                        
                        
                           τυχόν αποθέματος ασφαλείας που συστήνεται ως μέσο προφύλαξης από πιθανές δυσμενείς επιπτώσεις της εκκαθάρισης, όπως σφάλματα και διαφορές σε σχέση με συναλλαγές ή ανταλλαγές ασφαλειών.
                        
                     
         2.   Η σύγκριση που προβλέπεται στην παράγραφο 1 πραγματοποιείται πριν από τη λήψη της απόφασης εκκαθάρισης, στο πλαίσιο της αποτίμησης που προβλέπεται για την τεκμηρίωση των αποφάσεων ανάληψης δράσης εξυγίανσης σύμφωνα με το άρθρο 36 της οδηγίας 2014/59/ΕΕ. Μόλις τεθεί σε ισχύ κατ' εξουσιοδότηση πράξη που εκδίδεται από την Επιτροπή σύμφωνα με το άρθρο 36 παράγραφος 15 της εν λόγω οδηγίας, η σύγκριση υπόκειται στις απαιτήσεις της εν λόγω κατ' εξουσιοδότηση πράξης.
   Άρθρο 3
   Κοινοποίηση της απόφασης εκκαθάρισης
   1.   Πριν από την άσκηση των εξουσιών απομείωσης και μετατροπής όσον αφορά τις υποχρεώσεις που προκύπτουν από συμβάσεις παραγώγων, η αρχή εξυγίανσης κοινοποιεί στους αντισυμβαλλομένους την απόφαση εκκαθάρισης των συμβάσεων σύμφωνα με το άρθρο 63 παράγραφος 1 στοιχείο ια) της οδηγίας 2014/59/ΕΕ.
   2.   Η απόφαση εκκαθάρισης παράγει αποτελέσματα αμέσως ή σε μεταγενέστερη ημερομηνία και ώρα εκκαθάρισης, όπως ορίζεται στην κοινοποίηση.
   3.   Στην απόφαση εκκαθάρισης που αναφέρεται στην παράγραφο 1, η αρχή εξυγίανσης ορίζει την ημερομηνία και την ώρα, σύμφωνα με τις απαιτήσεις του άρθρου 8 παράγραφος 1 στοιχείο γ), έως την οποία μπορούν οι αντισυμβαλλόμενοι να παρέχουν στην αρχή εξυγίανσης αποδείξεις εμπορικά εύλογων συναλλαγών αντικατάστασης για τον σκοπό της αποτίμησης του ποσού εκκαθάρισης σύμφωνα με το άρθρο 6 παράγραφος 1. Ο αντισυμβαλλόμενος υποβάλλει επίσης στην αρχή εξυγίανσης σύνοψη κάθε εμπορικά εύλογης συναλλαγής αντικατάστασης.
   4.   Η αρχή εξυγίανσης δύναται να αλλάξει την ημερομηνία και την ώρα έως την οποία μπορούν οι αντισυμβαλλόμενοι να παρέχουν αποδείξεις εμπορικά εύλογων συναλλαγών αντικατάστασης, εφόσον η αλλαγή αυτή συνάδει με το άρθρο 8 παράγραφος 1 στοιχείο γ).
   Κάθε απόφαση αλλαγής της ημερομηνίας και της ώρας έως την οποία μπορούν οι αντισυμβαλλόμενοι να παρέχουν αποδείξεις εμπορικά εύλογων συναλλαγών αντικατάστασης κοινοποιείται στον αντισυμβαλλόμενο.
   5.   Στην απόφαση εκκαθάρισης που αναφέρεται στην παράγραφο 1, η αρχή εξυγίανσης μπορεί να εξειδικεύει τα κριτήρια που σκοπεύει να εφαρμόσει κατά την εκτίμηση του κατά πόσον οι συναλλαγές αντικατάστασης πραγματοποιήθηκαν με εμπορικά εύλογο τρόπο.
   6.   Το παρόν άρθρο δεν εφαρμόζεται στην εκκαθάριση και στην αποτίμηση κεντρικώς εκκαθαριζόμενων συμβάσεων παραγώγων που έχουν συναφθεί μεταξύ του υπό εξυγίανση ιδρύματος, το οποίο ενεργεί ως εκκαθαριστικό μέρος, και ενός κεντρικού αντισυμβαλλομένου.
   Άρθρο 4
   Ρόλος της συμφωνίας συμψηφισμού
   Όσον αφορά συμβάσεις που αποτελούν αντικείμενο συμφωνίας συμψηφισμού, ο εκτιμητής προσδιορίζει, σύμφωνα με τα άρθρα 2, 5, 6, και 7, ενιαίο ποσό το οποίο δικαιούται εκ του νόμου να εισπράξει ή υποχρεούται εκ του νόμου να καταβάλει το υπό εξυγίανση ίδρυμα συνεπεία της εκκαθάρισης όλων των συμβάσεων παραγώγων στο συμψηφιστικό σύνολο, όπως ορίζεται στη συμφωνία συμψηφισμού.
   Άρθρο 5
   Αρχή αποτίμησης του ποσού πρόωρης λήξης
   1.   Ο εκτιμητής προσδιορίζει την αξία των υποχρεώσεων που προκύπτουν από συμβάσεις παραγώγων ως ποσό πρόωρης λήξης, το οποίο προκύπτει ως το άθροισμα των παρακάτω ποσών:
   
               α)
            
            
               των μη καταβληθέντων ποσών, ασφαλειών ή άλλων ποσών που οφείλει στον αντισυμβαλλόμενο το υπό εξυγίανση ίδρυμα, μείον τα μη καταβληθέντα ποσά, ασφάλειες και άλλα ποσά που οφείλει στο υπό εξυγίανση ίδρυμα ο αντισυμβαλλόμενος κατά την ημερομηνία εκκαθάρισης·
            
         
               β)
            
            
               του ποσού εκκαθάρισης το οποίο καλύπτει το ύψος των ζημιών ή των εξόδων στα οποία υπεβλήθησαν οι αντισυμβαλλόμενοι στις συμβάσεις παραγώγων, ή των κερδών που πραγματοποίησαν, μέσω αντικατάστασης ή είσπραξης του οικονομικού ισοδύναμου της εκτέλεσης των ουσιωδών όρων των καταγγελθεισών συμβάσεων και της άσκησης των δικαιωμάτων προαίρεσης των μερών των συγκεκριμένων συμβάσεων.
            
         2.   Για τους σκοπούς της παραγράφου 1, ως μη καταβληθέντα ποσά, σε σχέση με τις εκκαθαριζόμενες συμβάσεις παραγώγων, νοείται το άθροισμα των ακόλουθων ποσών:
   
               α)
            
            
               των ποσών που κατέστησαν πληρωτέα την ημερομηνία εκκαθάρισης ή πριν από αυτήν και τα οποία εξακολουθούν να μην έχουν καταβληθεί κατά την εν λόγω ημερομηνία·
            
         
               β)
            
            
               του ποσού που ισούται με την εύλογη αγοραία αξία του περιουσιακού στοιχείου που έπρεπε να παραδοθεί για κάθε υποχρέωση των συμβάσεων παραγώγων και το οποίο απαιτείτο να διακανονιστεί με παράδοση κατά την ημερομηνία εκκαθάρισης ή πριν από αυτήν και εξακολουθούσε να μην έχει διακανονιστεί την ημερομηνία αυτή·
            
         
               γ)
            
            
               των ποσών δεδουλευμένων τόκων ή οφειλόμενης αποζημίωσης για το χρονικό διάστημα από την ημερομηνία κατά την οποία κατέστησαν απαιτητές η σχετική πληρωμή ή οι υποχρεώσεις παράδοσης έως την ημερομηνία εκκαθάρισης.
            
         Άρθρο 6
   Προσδιορισμός του ποσού εκκαθάρισης
   1.   Εάν ο αντισυμβαλλόμενος έχει προσκομίσει αποδείξεις εμπορικά εύλογων συναλλαγών αντικατάστασης εντός της προθεσμίας που ορίζεται στο άρθρο 3 παράγραφος 3, ο εκτιμητής προσδιορίζει το ποσό της εκκαθάρισης βάσει των τιμών των εν λόγω συναλλαγών αντικατάστασης.
   2.   Εάν ο αντισυμβαλλόμενος δεν έχει προσκομίσει αποδείξεις εμπορικά εύλογων συναλλαγών αντικατάστασης εντός της προθεσμίας που ορίζεται στο άρθρο 3 παράγραφος 3, εφόσον ο εκτιμητής κρίνει ότι οι κοινοποιηθείσες συναλλαγές αντικατάστασης δεν πραγματοποιήθηκαν υπό εμπορικά εύλογους όρους ή, στις περιπτώσεις που εφαρμόζονται το άρθρο 7 παράγραφος 7 ή το άρθρο 8 παράγραφος 2, ο εκτιμητής προσδιορίζει το πόσο της εκκαθάρισης βάσει των ακόλουθων στοιχείων:
   
               α)
            
            
               των μέσων αγοραίων τιμών στο τέλος της ημέρας σύμφωνα με τις συνήθεις διαδικασίες εντός του υπό εξυγίανση ιδρύματος κατά την ημερομηνία που ορίζεται σύμφωνα με το άρθρο 8·
            
         
               β)
            
            
               της απόκλισης μεταξύ μέσης τιμής και τιμής αγοράς ή μεταξύ μέσης τιμής και τιμής πώλησης, ανάλογα με την κατεύθυνση της συμψηφισμένης θέσης κινδύνου·
            
         
               γ)
            
            
               των προσαρμογών των τιμών και των αποκλίσεων που αναφέρονται στα στοιχεία α) και β), όταν είναι αναγκαίο, οι οποίες αντανακλούν τη ρευστότητα της αγοράς για τους υποκείμενους κινδύνους ή τα μέσα και το μέγεθος τους ανοίγματος αναλόγως του βάθους της αγοράς, καθώς και τον πιθανό κίνδυνο του υποδείγματος.
            
         3.   Όσον αφορά ενδοομιλικές υποχρεώσεις, ο εκτιμητής μπορεί να προσδιορίσει την αξία βάσει των τιμών μέσης αγοραίας τιμής στο τέλος της ημέρας, όπως αναφέρεται στο στοιχείο α) της παραγράφου 2, χωρίς να λαμβάνει υπόψη τα στοιχεία β) και γ) της παραγράφου 2, σε περίπτωση που η στρατηγική εξυγίανσης συνεπάγεται εκ νέου αντιστάθμιση των κινδύνων των συναλλαγών που έχουν διακοπεί μέσω άλλης συναλλαγής παραγώγων ή μέσω ομάδας συναλλαγών εντός του ομίλου.
   4.   Για τον προσδιορισμό της αξίας του ποσού εκκαθάρισης σύμφωνα με την παράγραφο 2, ο εκτιμητής λαμβάνει υπόψη πλήρες φάσμα διαθέσιμων και αξιόπιστων πηγών δεδομένων, μπορεί δε να στηρίζεται σε παρατηρήσιμα δεδομένα της αγοράς ή θεωρητικές τιμές που προκύπτουν από μοντέλα αποτίμησης τα οποία στοχεύουν στην εκτίμηση αξίας, όπου περιλαμβάνονται οι ακόλουθες πηγές δεδομένων:
   
               α)
            
            
               δεδομένα που παρέχονται από τρίτα μέρη, όπως παρατηρήσιμα δεδομένα της αγοράς ή δεδομένα παραμέτρων αποτίμησης και ζεύγη εντολών από ειδικούς διαπραγματευτές ή, σε περίπτωση κεντρικώς εκκαθαριζόμενης σύμβασης, αξίες ή εκτιμήσεις που λαμβάνονται από κεντρικούς αντισυμβαλλομένους·
            
         
               β)
            
            
               όσον αφορά τυποποιημένα προϊόντα, αποτιμήσεις που προκύπτουν από τα συστήματα του εκτιμητή·
            
         
               γ)
            
            
               δεδομένα διαθέσιμα εντός του υπό εξυγίανση ιδρύματος, όπως εσωτερικά μοντέλα και αποτιμήσεις, περιλαμβανομένων των ανεξάρτητων επαληθεύσεων τιμών που διενεργούνται σύμφωνα με το άρθρο 105 παράγραφος 8 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (6)·
            
         
               δ)
            
            
               δεδομένα που παρέχονται από τους αντισυμβαλλομένους, εκτός των αποδείξεων συναλλαγών αντικατάστασης που κοινοποιούνται σύμφωνα με το άρθρο 3 παράγραφος 3, περιλαμβανομένων δεδομένων σχετικά με εν εξελίξει ή παρελθούσες διαφορές με αντικείμενο την αποτίμηση παρεμφερών ή συναφών συναλλαγών και ζευγών εντολών·
            
         
               ε)
            
            
               άλλα σχετικά στοιχεία.
            
         5.   Για τους σκοπούς της παραγράφου 2 στοιχείο β), η αρχή εξυγίανσης μπορεί να ζητά από το υπό εξυγίανση ίδρυμα να διενεργήσει επικαιροποιημένες ανεξάρτητες επαληθεύσεις τιμών κατά τη χρονική στιγμή αναφοράς που ορίζεται στο άρθρο 8, βάσει των πληροφοριών που είναι διαθέσιμες στο τέλος της ημέρας κατά την ημερομηνία εκκαθάρισης.
   6.   Το παρόν άρθρο δεν εφαρμόζεται στον προσδιορισμό του ποσού εκκαθάρισης για εκκαθαριζόμενες συμβάσεις παραγώγων που έχουν συναφθεί μεταξύ ιδρύματος υπό εξυγίανση και κεντρικού αντισυμβαλλομένου, εκτός από τις εξαιρετικές περιπτώσεις που ορίζονται στο άρθρο 7 παράγραφος 7.
   Άρθρο 7
   Αποτίμηση εκκαθαριζόμενων συμβάσεων παραγώγων που έχουν συναφθεί μεταξύ ιδρύματος υπό εξυγίανση και κεντρικού αντισυμβαλλομένου
   1.   Ο εκτιμητής προσδιορίζει την αξία των υποχρεώσεων που προκύπτουν από συμβάσεις παραγώγων οι οποίες έχουν συναφθεί μεταξύ, αφενός, ιδρύματος υπό εξυγίανση το οποίο ενεργεί ως εκκαθαριστικό μέρος και, αφετέρου, κεντρικού αντισυμβαλλομένου, βάσει της αρχής αποτίμησης που ορίζεται στο άρθρο 5. Το ποσό πρόωρης λήξης προσδιορίζεται από τον κεντρικό αντισυμβαλλόμενο, εντός της προθεσμίας που ορίζεται στην παράγραφο 5, σύμφωνα με τις διαδικασίες του κεντρικού αντισυμβαλλομένου σε περίπτωση αθέτησης υποχρέωσης, κατόπιν αφαίρεσης της ασφάλειας που παρέχεται από το υπό εξυγίανση ίδρυμα περιλαμβανομένων του αρχικού περιθωρίου, του περιθωρίου διαφοράς αποτίμησης και των εισφορών του υπό εξυγίανση ιδρύματος στο κεφάλαιο εκκαθάρισης.
   2.   Η αρχή εξυγίανσης κοινοποιεί στον κεντρικό αντισυμβαλλόμενο και στην αρμόδια για τον κεντρικό αντισυμβαλλόμενο αρχή την απόφασή της να προβεί σε εκκαθάριση των συμβάσεων παραγώγων σύμφωνα με το άρθρο 63 παράγραφος 1 στοιχείο ια) της οδηγίας 2014/59/ΕΕ. Η απόφαση εκκαθάρισης παράγει αποτελέσματα αμέσως, ή την ημερομηνία και την ώρα που ορίζονται στην κοινοποίηση.
   3.   Η αρχή εξυγίανσης ζητά από τον κεντρικό αντισυμβαλλόμενο να παράσχει αποτίμηση του ποσού πρόωρης λήξης για όλες τις συμβάσεις παραγώγων στο σχετικό συμψηφιστικό σύνολο, σύμφωνα με τη διαδικασία του κεντρικού αντισυμβαλλομένου σε περίπτωση αθέτησης υποχρέωσης.
   4.   Ο κεντρικός αντισυμβαλλόμενος παρέχει στην αρχή εξυγίανσης τα έγγραφα της διαδικασίας που εφαρμόζει σε περίπτωση αθέτησης υποχρέωσης και αναφέρει τα μέτρα που έχει λάβει για τη διαχείριση της αθέτησης υποχρέωσης.
   5.   Η αρχή εξυγίανσης καθορίζει, σε συμφωνία με τον κεντρικό αντισυμβαλλόμενο και την αρμόδια για τον κεντρικό αντισυμβαλλόμενο αρχή, την προθεσμία εντός της οποίας οφείλει ο κεντρικός αντισυμβαλλόμενος να παράσχει την αποτίμηση του ποσού πρόωρης λήξης. Για τον σκοπό αυτό, η αρχή εξυγίανσης, ο κεντρικός αντισυμβαλλόμενος και η αρμόδια για τον κεντρικό αντισυμβαλλόμενο αρχή λαμβάνουν υπόψη αμφότερα τα ακόλουθα στοιχεία:
   
               α)
            
            
               τη διαδικασία αθέτησης υποχρέωσης, όπως καθορίζεται από τους κανόνες διακυβέρνησης του κεντρικού αντισυμβαλλομένου σύμφωνα με το άρθρο 48 του κανονισμού (ΕΕ) αριθ. 648/2012·
            
         
               β)
            
            
               την προθεσμία εξυγίανσης.
            
         6.   Η αρχή εξυγίανσης δύναται να αλλάξει την προθεσμία που καθορίζεται σύμφωνα με την παράγραφο 5, κατόπιν συμφωνίας με τον κεντρικό αντισυμβαλλόμενο και την αρμόδια για τον κεντρικό αντισυμβαλλόμενο αρχή.
   7.   Κατά παρέκκλιση από την παράγραφο 1, η αρχή εξυγίανσης μπορεί να αποφασίσει να εφαρμόσει τη μέθοδο που προβλέπεται στο άρθρο 6, κατόπιν διαβούλευσης με την αρμόδια για τον κεντρικό αντισυμβαλλόμενο αρχή, σε οποιαδήποτε από τις ακόλουθες περιπτώσεις:
   
               α)
            
            
               ο κεντρικός αντισυμβαλλόμενος δεν παρέχει την αποτίμηση του ποσού πρόωρης λήξης εντός της προθεσμίας που καθορίζεται από την αρχή εξυγίανσης σύμφωνα με την παράγραφο 5· ή
            
         
               β)
            
            
               η αποτίμηση του ποσού πρόωρης λήξης από τον κεντρικό αντισυμβαλλόμενο δεν συνάδει με τις διαδικασίες του κεντρικού αντισυμβαλλομένου σε περίπτωση αθέτησης υποχρέωσης οι οποίες προβλέπονται στο άρθρο 48 του κανονισμού (ΕΕ) αριθ. 648/2012.
            
         Άρθρο 8
   Χρονική στιγμή καθορισμού της αξίας των υποχρεώσεων που προκύπτουν από παράγωγα και προγενέστερος προσδιορισμός
   1.   Ο εκτιμητής προσδιορίζει την αξία των υποχρεώσεων που προκύπτουν από παράγωγα την ακόλουθη χρονική στιγμή:
   
               α)
            
            
               όταν ο εκτιμητής προσδιορίζει το ποσό πρόωρης λήξης βάσει των τιμών των συναλλαγών αντικατάστασης σύμφωνα με το άρθρο 6 παράγραφος 1, την ημέρα και την ώρα πραγματοποίησης των συναλλαγών αντικατάστασης·
            
         
               β)
            
            
               όταν ο εκτιμητής προσδιορίζει το ποσό πρόωρης λήξης βάσει των διαδικασιών του κεντρικού αντισυμβαλλομένου σε περίπτωση αθέτησης υποχρέωσης σύμφωνα με το άρθρο 7 παράγραφος 1, την ημέρα και την ώρα κατά την οποία προσδιόρισε το ποσό πρόωρης λήξης ο κεντρικός αντισυμβαλλόμενος·
            
         
               γ)
            
            
               σε όλες τις άλλες περιπτώσεις, την ημερομηνία εκκαθάρισης ή, εάν κάτι τέτοιο δεν είναι εμπορικά εύλογο, την ημέρα και την ώρα κατά την οποία καθίσταται διαθέσιμη αγοραία τιμή για το υποκείμενο περιουσιακό στοιχείο.
            
         2.   Ο εκτιμητής δύναται, στο πλαίσιο προσωρινής αποτίμησης σύμφωνα με το άρθρο 36 παράγραφος 9 της οδηγίας 2014/59/ΕΕ, να προσδιορίσει την αξία των υποχρεώσεων που προκύπτουν από παράγωγα σε χρόνο προγενέστερο της χρονικής στιγμής που καθορίζεται στην παράγραφο 1. Η προγενέστερη αυτή αποτίμηση διενεργείται βάσει εκτιμήσεων, σύμφωνα με τις αρχές που προβλέπονται στο άρθρο 5 και στο άρθρο 6 παράγραφοι 2 έως 5, καθώς και βάσει των διαθέσιμων δεδομένων κατά τον χρόνο του προσδιορισμού.
   3.   Σε περίπτωση που ο εκτιμητής προβεί σε προγενέστερο προσδιορισμό σύμφωνα με την παράγραφο 2, η αρχή εξυγίανσης δύναται ανά πάσα στιγμή να ζητήσει από τον εκτιμητή να επικαιροποιήσει την προσωρινή αποτίμηση ώστε να ληφθούν υπόψη συναφείς εξελίξεις που παρατηρήθηκαν στην αγορά ή αποδείξεις εμπορικά εύλογων συναλλαγών αντικατάστασης οι οποίες πραγματοποιήθηκαν τη χρονική στιγμή που καθορίζεται στην παράγραφο 1. Οι εξελίξεις ή οι αποδείξεις αυτές, εφόσον είναι διαθέσιμες έως την ημέρα και την ώρα που προβλέπει το άρθρο 3 παράγραφος 2, λαμβάνονται υπόψη στην εκ των υστέρων οριστική αποτίμηση που διενεργείται δυνάμει του άρθρου 36 παράγραφος 10 της οδηγίας 2014/59/ΕΕ.
   4.   Σε περίπτωση που ο εκτιμητής διενεργεί προγενέστερο προσδιορισμό σύμφωνα με την παράγραφο 2 σε σχέση με συμβάσεις παραγώγων που έχουν συναφθεί μεταξύ ιδρύματος υπό εξυγίανση το οποίο ενεργεί ως εκκαθαριστικό μέλος και κεντρικού αντισυμβαλλόμενου, ο εκτιμητής λαμβάνει δεόντως υπόψη τυχόν εκτίμηση των αναμενόμενων εξόδων εκκαθάρισης, η οποία παρέχεται από τον κεντρικό αντισυμβαλλόμενο.
   Σε περίπτωση που ο κεντρικός αντισυμβαλλόμενος παρέχει εντός της προθεσμίας που καθορίζεται στο άρθρο 7 παράγραφοι 5 και 6 αποτίμηση του ποσού πρόωρης λήξης σύμφωνα με τις διαδικασίες που εφαρμόζει σε περίπτωση αθέτησης υποχρέωσης, η εν λόγω αποτίμηση λαμβάνεται υπόψη στην εκ των υστέρων οριστική αποτίμηση που διενεργείται σύμφωνα με το άρθρο 36 παράγραφος 10 της οδηγίας 2014/59/ΕΕ.
   Άρθρο 9
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Μαΐου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 190
   
   
      (2)  Κατ' εξουσιοδότηση κανονισμός (ΕΕ) 2016/860 της Επιτροπής, της 4ης Φεβρουαρίου 2016, για τον περαιτέρω προσδιορισμό των περιστάσεων υπό τις οποίες η εξαίρεση από την άσκηση εξουσιών απομείωσης και μετατροπής είναι αναγκαία δυνάμει του άρθρου 44 παράγραφος 3 της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων (ΕΕ L 144 της 1.6.2016, σ. 11).
   
      (3)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).
   
      (4)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
   
      (5)  Κατ' εξουσιοδότηση κανονισμός (ΕΕ) 2016/1075 της Επιτροπής, της 23ης Μαρτίου 2016, για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου σχετικά με τα ρυθμιστικά τεχνικά πρότυπα για τον καθορισμό του περιεχομένου των σχεδίων ανάκαμψης, των σχεδίων εξυγίανσης και των σχεδίων εξυγίανσης ομίλων, των ελάχιστων κριτηρίων που πρέπει να αξιολογεί η αρμόδια αρχή όσον αφορά τα σχέδια ανάκαμψης και τα σχέδια ανάκαμψης ομίλων, των προϋποθέσεων για τη χρηματοπιστωτική στήριξη ομίλου, των απαιτήσεων για τους ανεξάρτητους εκτιμητές, της συμβατικής αναγνώρισης των εξουσιών απομείωσης και μετατροπής, των διαδικασιών και του περιεχομένου των απαιτήσεων κοινοποίησης και της ειδοποίησης αναστολής, καθώς και του τρόπου λειτουργίας των σωμάτων εξυγίανσης (Κείμενο που παρουσιάζει ενδιαφέρον για τον ΕΟΧ) (ΕΕ L 184 της 8.7.2016, σ. 1).
   
      (6)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).